დონი დარკო: რეჟისორის ვერსია
„დონი დარკო: რეჟისორის ვერსია“ (ინგლ. Donnie Darko: The Director's Cut) — რიჩარდ კელის 2004 წელს გადაღებული სადებიუტო ფილმ „დონი დარკოს“ გაფართოებული ვერსია. მიუხედავად იმისა, რომ 2001 წელს გამოშვებული ორიგინალი ფილმი „დონი დარკო“ კომერციულად წარუმატებელი აღმოჩნდა, (თუმცა კრიტიკოსებისგან წილად ჰხვდა უმაღლესი შეფასებები), ფილმის პოპულარობა გაიზარდა DVD გაყიდვებითა და რეგულარული საშუაღამისო სეანსების მეშვეობით აშშ-ში. შედეგად, დისტრიბუტორი კომპანია Newmarket Films-ის პრეზიდენტის ბობ ბერნის რჩევით, რიჩარდ კელიმ გამოსცა ფილმის ხელახალი გამოშვება. რეჟისორის ვერსიის გამოსაშვებად და თავდაპირველი ფილმის თავისი ინტერპრეტაციის შესაქმნელად მან მიიღო 290,000 დოლარი. კელიმ განახორციელა არაერთი ცვლილება რეჟისორის ვერსიის შესაქმნელად. თითქმის ყველა ამოღებული სცენა, DVD-ზე იყო დამატებული, რაც ფილმს 20 წუთით ადიდებდა. კელიმ ასევე ფილმს დაადო წიგნის „დროში მოგზაურობის ფილოსოფია“ ტექსტი, რამაც ფილმის სიუჟეტის გარკვეული ნაწილი უფრო გასაგები გახადა. ასევე ფილმის ხმის ხარისხი გაუმჯობესდა, დაემატა ციფრული ეფექტები. ახალი საუნდტრეკი შეიქმნა სიმღერებისგან, რომლებთან დაკავშირებითაც კელის წინათ ლიცენზიასთან დაკავშირებული პრობლემები ჰქონდა: Echo & the Bunnymen-ის „The Killing Moon“ ჩანაცვლდა INXS-ის სიმღერით „Never Tear Us Apart". ახალი ვერსიის პრემიერა გაიმართა 2004 წლის 29 მაისს სიეტლის საერთაშორისო კინოფესტივალზე. კრიტიკა ფილმის მიმართ საწყის ეტაპზე პოზიტიური იყო: მიმოხილვების აგრეგატორმა Rotten Tomatoes ფილმს 91% მიანიჭა 43 მიმოხილვაზე დაყრდნობით. ამავდროულად, Metacritic-მა შეაფასა 88 ქულით 100-დან (15 მიმიხილვაზე დაყრდნობით), რაც ნიშნავს „უნივერსალურ აღიარებას“. „როჯერ ელბერტმა“ ფილმი ოთხი ვარსკვლავიდან სამით შეაფასა და დაახასიათა, როგორც „ცოცხალი, ორიგინალური და ამაღლვებელი“. რეტროსპექტული შეფასებები შედარებით უფრო ნეგატიური აღმოჩნდა, კრიტიკა წილად ჰხვდა ახალ საუნდტრეკს და სიუჟეტში ორაზროვნობის ნაკლებობას. ფილმი DVD-ზე გამოიშვა 2005 წლის 15 თებერვალს, ხოლო Blu-ray-ზე ოთხი წლის შემდეგ. „დონი დარკო: რეჟისორის ვერსიის“ შემოსავალმა აშშ-ში შეადგინა 753,147 დოლარი, ხოლო მსოფლიოს მასშტაბით 3.7 მილიონი დოლარი.